Gravidita a hypertenzia: Je normálne, že hodnoty systolického tlaku sa behom minút menia?
Som tehotná - konkr. som v 34.tt + 3 dni. Mám diagnózy hypertenziu a tachykardiu ovplyvňujúce moju graviditu,pôrod aj šestonedelie. Meriavam si tlaky a zapisujem, moja otázka znie - je normálne, že behom pár minút si nameriam tlaky, a hodnoty systolického tlaku mi skáču? Napr.: 140/84; 134/81; 125/8
Dobrý deň.
Ďakujeme za Vašu otázku.
Je možné, že systolický tlak mierne kolíše v krátkom čase, predovšetkým z dôvodu zmeny polohy tela, dýchania, vplyvom stresu alebo úzkosti, nedávnej fyziskej aktivity , rozprávania alebo pohybu počas merania.  Dôvodom môže byť aj samotný tlakomer.
Dôležité je však aj správne meranie krvného tlaku v domácom prostredí. Tlak sa odporúča merať pravidelne, ideálne vždy v rovnakom čase, najlepšie ráno. Neodporúča sa ho merať niekoľkokrát denne, pretože to môže priniesť skresľujúce výsledky. Na meranie je vhodné používať ramenný manžetový tlakomer, ktorý má spoľahlivejšie výsledky ako napríklad zápästný. Meranie tlaku má prebiehať v sede, v pokoji a ruku, na ktorej sa vykonáva meranie, je potrebné uložiť voľne na podložku. Meranie tlaku sa odporúča opakovať 2-3x po sebe s približne 2 minútovým časovým odstupom a namerané hodnoty spriemerovať.
V prípade akýchkoľvek obáv je však potrebné konzultovať namerané hodnoty s ošetrujúcim lekárom.
Prajem pekný zvyšok dňa.
S pozdravom
Mgr. Barbora Bičanovská